DECRETO 316/1998, do 12 de novembro, polo que se establecen os órganos competentes para a incoación e a instrucción dos procedementos sancionadores en materia de turismo.
CONSELLERÍA DE CULTURA, COMUNICACIÓN SOCIAL E TURISMO — I. DISPOSICIÓNS XERAIS — 23/11/1998

A Lei 9/1997, do 21 de agosto, de ordenación e promoción do turismo en Galicia, dota a Comunidade Autónoma dunha normativa turística xeral, que fixa o marco legal adecuado para o desenvolvemento do sector, axustado ás peculiaridades do turismo desta comunidade.
Entre as pretensións máis salientables desta lei atópase a ordenación e promoción do sector turístico, mediante unha política integradora na que as funcións de policía desempeñan un papel relevante para a vixilancia do cumprimento da normativa e a previsión dos mecanismos correctores das conductas infractoras.
Así, o título VI da lei aborda canto se refire á disciplina turística, regulando o procedemento sancionador aplicable, axustado ós principios previstos na Lei 30/1992, do 26 de novembro, entre os que se atopa o principio de separación entre o órgano instructor e o resolutor como unha garantía de imparcialidade derivada da vixencia do principio acusatorio.
Respecto da potestade resolutoria, o artigo 99 da Lei 9/1997, do 21 de agosto, establece os diferentes órganos competentes para imposición da sanción, en función da contía ou natureza dela. Nembargantes, a lei deixa pendente de desenvolvemento regulamentario a determinación dos órganos competentes para incoar e instruí-los procedementos sancionadores.
Así, en cumprimento do disposto no artigo 100.2º da Lei 9/1997, do 21 de agosto, por este decreto determínanse os órganos competentes para incoar e instruí-los procedementos sancionadores que se tramiten ó abeiro da devandita lei.
En consecuencia, por proposta do conselleiro de Cultura, Cumunicación Social e Turismo, de conformidade co dictame do Consello Consultivo de Galicia e logo de deliberación do Consello da Xunta de Galicia na súa reunión do día doce de novembro de mil novecentos noventa e oito,
DISPOÑO:
Artigo 1º.-Incoación.
A competencia para a incoación dos procedementos sancionadores por infraccións en materia de turismo correspóndelles ós delegados pronvinciais da Consellería de Cultura, Comunicación Social e Turismo.
Artigo 2.-Instrucción.
A instrucción dos procedementos sancionadores incoados en materia de turismo será levada a cabo polos servicios de Turismo das delegacións pronviciais da Consellería de Cultura, Comunicación
Social e Turismo, e axustarase ó previsto nos artigos 134 e seguintes da Lei 30/1992, do 26 de novembro, de réxime xurídico das administracións públicas e do procedemento administrativo común, 100 e 101 da Lei autonómica 9/1997, do 21 de agosto, de ordenación e promoción do turismo en Galicia, e no Real decreto 1398/1993, do 4 de agosto, polo que se aproba o Regulamento do procedemento para o exercicio da potestade sancionadora.
Disposición derradeira
Este decreto entrará en vigor o día seguinte ó da súa publicación no Diario Oficial de Galicia.
Santiago de Compostela, doce de novembro de mil novecentos noventa e oito.
Manuel Fraga Iribarne
Presidente
Jesús Pérez Varela
Conselleiro de Cultura, Comunicación Social
e Turismo
10707